  Виталий Пронин Туала вакытэ ми бырйиськись луимы. Адямиос дуно дунын кыӵе ке «умоятэм», инкуазьлы матын луись арбериосты басьяло. Нош мар бордын со пӧртэмлык, кудӥз экойогуртэз йӧлпыдлэсь висъя?СССР-ын улӥсьёс трос аръёс ӵоже дефицитэз чидано луизы. Мынам мамае али ке но люка канфет бумагаосты: пичи дыръяз чилясь шудонъёс ӧз сюрылэ. Мон мукет вакытлэн пиналыз. Мынам хронотопам адямиос басьясько «Икеяын», нош чилясь сервизъёсты вошто кезьыт скандинавской дизайнэн стаканъёс. Адямиос дизайн сярысь малпаськыны кутскизы (азьвыл сыӵе кыл ик ӧй вал). Воштӥськиз чеберез валан. Оло со герӟаськемын брендъёслэн (тодмо маркаослэн) жаг мында луэменызы, оло огъя масс-маркетэн кӧт тыремен, но огез валамон: туала адями эрказмемын, солэн табере вань мар пӧлысь аслыз кельшисьсэ утчаны.Мода лыктэ бадӟым городъёсысь. Санкт-Петер-бургын но Москваын кемалась уло Западын кадь, нош кыӵе ке Лёггуртын - али ке но Совето Союз. Россиын, социологъёс чакламъя, зэм но, пӧртэм география гинэ ӧвӧл, пӧртэм дауръёс ваче пумисько. Шоркар урамысь кофе юон ларёк бордын тон дунтэк вай-фаен кунояськиськод, нош матысь хрущёвкалэн азбараз пыр гинэ - Нарние кадь, сюрод 1990-тӥ аръёсы, кытын сур юись дядяйёслэн жоб вераськемзылэсь соку ик пельыд шуялоз. Со адямиос уг тодо, мар со дизайн но эко-трендъёс, малы ке шуоно соослэн дыр дуннеязы та валанъёс кылдэмын ик ӧвӧл на.Вылӥ культураозь вылӥ дышетскемозь выллем ик будоно. Инкуазез утён сямозь кисьманы кулэ. Со понна (конечно, семьяяд жагез пичи дырысеныд ик нимаз уг ке бичало) тон ортчиськод кузь сюресэз, кудаз нырысь сииськод пирожкиос, собере бургеръёс, собере рукколаен сэндвичъёс. Мукет сямен вераса, нырысь тон басьяськиськод базарысь, собере вуз карон юртъёсысь, собере вуиськод бутикъёсы но шоурумъёсы. Куке но юиськод ке вал чеплашкаен сур, собере дышид дунтэм вискарьлы, нош али… «вае мыным бурбон, кудӥз пуктэмын сьӧдэмезен но сусыпу емышъёсын». Осто! Кыӵе воштӥське адями! Ку кылдоз удмурт супермаркет?Арлыдо муртъёс таӵе бырйиськон эволюцилы дышемын ӧвӧл, уз но дыше ни, но тодмо: пиналъёссы мынозы выль сюрестћ. Гуртысь ке тон, анайлэн шаньгаез куке но акыльтоз, туж потоз веръямед чизбургер но пырсатэм картош. Мар карод, асьмеос улӥськом информация вакытэ, котькуд нунал асьмелы аръян интые кола, табань интые роллъёс дэмлало. Нош инфраструктура азинске. Амалтэк дышиськод, юэмлэсь азьло виналы кӧня ке «шоканы» дыр сётоно шуыса. Дышиськод, нюлэскын бызьылэм интые, спортзалэ ветлыны, дышиськод, пыдад Vans гинэ кутчано шуыса (угось таиз гинэ «шонер» кедыос), дышиськод Zara-ысь дэремъёслы но Dior зын вулы.Алигес мон кык тодмоосме пумитай: пияшъёс, выль стартапсэс (али кылдэм бизнессэс) калыке поттыса, Шор карлудын, емыш вузаса, сыло. Тӥ али кыӵе ке шатёрысь етӥз гастарбайтеръёсты син азяды пуктӥды, дыр. Нош табере йырады суредалэ: кык чебер, йӧно, тӧдь-тӧдь дэремъёсын но айшетъёсын, тушо (!) егит муртъёс, кудъёсыз пичи кезьыт витринаысь дэмлало «экологически чылкыт» емышъёсын тырмытэм стаканъёс, нош отын - боры, ананас, киви, арбуз, мята… Ваньмыз та шумпотон сылэ 150 манет. Басьтӥсько малпаськытэк. Нырысь ик выль удмурт бизнес понна шумпотэмме возьматыны. Угось мыным соку ик удмурт кылын топпингъёс дэмлало: йогурт яке сметана, оло мульы, кызьы мульытэк? Мон валасько, мар понна тырисько та уксёез. Та идеологилэн вытэз. Огезлэн вуз карисьлэн тыбыр сьӧраз великез сылэ. Со но экология понна сюлмаське. Ми ог-огмес валаськом. Ми одӥг вакытысь адямиос.Зэмзэ вераса, 150 манетлы кыӵе ке райпо базаын трос мае басьтыны луысал. Но со понна выжыны кулэ мукет дауре, берлань. Эшшо ӟечгес луысал, со сяртчыостэ но кешыръёстэ ас вылад, такси басьтытэк, нуыны. Соку тон туж умой валалод, макем кузь сюрес та кык дуннеос дорозь.Лофтъёс но фермаос вискын, ми, Сцилла но Харибда вискын сямен, тэтчаськом одӥг вакытысь мукетаз, выжыны турттӥськом капчи улонэ. Асьмелэн дырмы - со удмурт одиссея: уно аръёс ӵоже уяно но уяно, одӥг нуналэ удмурт бизнеслэн но культуралэн огазеяськем музъемъёссы, вордскем Итака кадь, туала но дуннеен ӵош азинскись ярдуръёсаз мед пумиталозы шуыса. Удмурт стартапъёслэн пичи пыжъёссы со вие медаз вые вал.Дарали Лели Теги: валтсьиворъёс ужпум экономика  